**Prof. dr. Matija Tomšič**

Prof. dr. Matija Tomšič je zaposlen na Katedri za fizikalno kemijo na Fakulteti za kemijo in kemijsko tehnologijo Univerze v Ljubljani, kjer predava študentom kemije, kemijske tehnologije in tehniške varnosti. Leta 2004 je doktoriral na temo strukturnih raziskav mikroemulzij z metodo ozkokotnega rentgenskega sipanja, uporaba metod sipanja svetlobe pa je ostala osnovno vodilo tudi pri njegovem nadaljnjem raziskovalnem delu. Ukvarjal se je z razvojem in modernizacijo inštrumenta za merjenje rentgenskega sipanja ter z raziskovanjem različnih samoorganizirajočih se hierarhično strukturiranih koloidnih sistemov, med njimi tudi biološko relevantnih polisaharidov kot modelov bakterijskega biofilma. V zadnjem desetletju se osredotoča na razvoj in uporabo nove metodologije za interpretacijo eksperimentalnih rezultatov rentgenskega sipanja s pomočjo računalniških simulacij in teoretičnih izračunov intenzitet sipanja svetlobe. V različnih soavtorstvih je objavil 51 raziskovalnih člankov, njihovo odmevnost pa izkazuje trenutnih 982 citatov.